nøgle
Nøgle, mekanisk genstand til åbning af en lås. En nøgle består normalt af et blad, oftest af metal, med udskæringer i forhold til stifterne i låsens cylindertromle samt et greb til overførsel af drejekraften mellem lås og nøgle. Cylinderlåse med hovednøglesystemer er udstyret med et antal understifter, som muliggør, at en hovednøgle kan åbne mange forskellige cylindre. Ældre nøgletyper er kamnøgler med figurkamnøgle som den mest anvendte; her svarer nøglekammens form til formen i nøglehullet. Nyere nøgler er af plast i rektangulær form med udstansede huller eller magnetstrimmel til hhv. elektronisk og magnetisk aflæsning.